**Əfrand Firuddin oğlu Daşdəmirov** (12 mart 1942, Bakı – 7 aprel 2015, Moskva) — AMEA-nın müxbir üzvü (1983), AMEA-nın həqiqi üzvü (1989), Moskva Pedaqoji və Sosial Elmlər Akademiyasının akademiki, fəlsəfə elmləri doktoru, professor, Ümumrusiya Azərbaycan Konqresinin vitse-prezidenti və "Azərbaycan konqresi" qəzetinin redaktoru.

Həyatı
------

Əfrand Daşdəmirov 12 mart 1942-ci ildə Bakı şəhərində anadan olub. S.M.Kirov adına Azərbaycan Dövlət Universitetinin tarix fakültəsini bitirmişdir.

1968-ci ildə Moskvada "İndividual şüurun milli məqamları" (*rus.* "Национальные моменты индивидуального сознания") namizədlik dissertasiyasını müdafiə etmişdir. 1977-ci ildə o, "Şəxsiyyətin sosial varlığının milli və beynəlmiləl formaları" (*rus.* "Национальные и интернациональные формы социального бытия личности") adlı doktorluq dissertasiyasını müdafiə edir.

Pedaqoji fəaliyyəti
-------------------

Əfrand Daşdəmirov Bakı Ali Partiya Məktəbində kafedra müdiri vəzifəsini tutmuşdur. Uzun illər Ə.F.Daşdəmirov Azərbaycan EA Fəlsəfə və Hüquq İnstitutunda milli münasibətlər və beynəlmiləl tərbiyə şöbəsinin müdiri olmuşdur. 1991-ci ildən o, Rusiya Federasiyası Prezidenti yanında Rusiya Dövlət Qulluğu Akademiyasının professorudur.

Əsərləri
--------

1976-cı ildə onun "Millət və şəxsiyyət" (*rus.* "Нация и личность") adlı monoqrafiyası işıq üzü gormüşdür. 1984-cü ildə "Marksist-Lenin millət və milli münasibətlər nəzəriyyəsində şəxsiyyət problemləri" (*rus.* "Проблемы личности в Марксистко-Ленинской теории нации и национальных отношений") adlı 1996-cı ildə isə "Cəmiyyətşünaslığın nəzəri-metodoloji məsələləri" (*rus.* "Теоретико-методологические проблемы обществоведения") adlı monoqrafiyaları çıxmışdır. 2000-ci ildə "Rusiya və Azərbaycan: tarix və müasirlik" [«Россия и Азербайджан: история и современность»], 2001-ci ildə "Qafqazarası münasibətlərin ideoloji problemləri" [«Идеологические проблемы меж кавказских отношений] əsəri, həmin ildə "Milli ideya və etniklik" [«Национальная идея и этничность»] kitabı ikinci dəfə dərc edilmişdir. 2005-2008-ci illlərdə "Qarabağ münaqişəsi yenidənqurma kontekstinə" [«Карабахский конфликт в контексте перестройки»], 2008-ci ildə "Millət tarixin kəskin dönümündə" [«Нация на крутом повороте истории»] adlı kitablar işıq üzü görmüşlər.

O, 8 monoqrafiyanın və 200-dən artıq elmi əsərin müəllifidir. Ə.F.Daşdəmirovun "Milli münasibətlərin sosioloji strukturu", "Şəxsiyyət və millət", "Milli ideya və etniklik", "Cəmiyyətşünaslığın nəzəri-metodoloji problemləri: yeni yanaşmalar haqqında qeydlər və düşüncələr" və b. nəşri tarixindən asılı olmayaraq, bu gün də öz aktuallığını saxlamaqdadır.

Mükafatları
-----------

Əfrand Daşdəmirov 2 dəfə "Qırmızı Əmək Bayrağı" və "Dövlət" ordeni ilə təltif edilmişdir.

İstinadlar
----------

1. 1 2 3  *Əliağa Məmmədli.* "Məhsuldar elmi, pedaqoji və ictimai fəaliyyətdə" (az.). anl.az. 2012. 2021-10-21 tarixində arxivləşdirilib. İstifadə tarixi: 2014-07-10.
2. ↑  "Akademik Əfrand Daşdəmirovun 70 yaşı tamam olur". AMEA (az.). science.gov.az. 06.03.2012, 17:13. İstifadə tarixi: 2014-07-10.[*ölü keçid*]
3. 1 2  "ƏFRAND DAŞDƏMİROV - 70 İLLİYİ MÜNASİBƏTİLƏ". Şərq Fəlsəfəsi Problemləri (az.). orientalphilosophy.org. 23-06-2013, 01:56. 2014-07-02 tarixində orijinalından arxivləşdirilib. İstifadə tarixi: 2014-07-10.
4. ↑  "Əfrand Firudin oğlu Daşdəmirov". AMEA (az.). science.gov.az. 2011. 2014-08-18 tarixində orijinalından arxivləşdirilib. İstifadə tarixi: 2014-07-10.

Ədəbiyyat
---------

1. Əliağa Məmmədli, Məhsuldar elmi, pedaqoji və ictimai fəaliyyətdə, "Elm". - 2012.- 30 aprel.- Səh.14.